ઇંશાએ હજુ પોતાના રાજ્યની બહાર કોઈ મેરેથોનમાં ભાગ લીધો નથી. તે જણાવે છે, ”મને હજુ સુધી કોઈ તક મળી નથી કે હું જમ્મુ-કાશ્મીરની બહાર કોઈ ટૂર્નામેન્ટમાં ભાગ લઈ શકું.” ઇંશાને એ વાતની કોઈ પરવા નથી કે તે કાશ્મીરમાં એકમાત્ર ગર્લ એથ્લીટ છે, જોકે તે ઇચ્છે છે કે છોકરીઓ આ ક્ષેત્રમાં આગળ આવે. તેનું કહેવું છે કે, ”છોકરી હોવા છતાં રસ્તા પર દોડું છું, પરંતુ આજ સુધી મને કોઈએ કંઈ નથી કહ્યું.” સરકાર સામે ઈંશા સખત નારાજ છે. તે કહે છે, ”સરકારે અમારા માટે કંઈ જ કર્યું નથી. મારા જેવી ખેલાડીઓ માટે અહીં પાયાની કોઈ સવલત નથી. અમે જે કંઈ કરીએ છીએ તે અમારા ખુદના પૈસે કરીએ છીએ.”ઇંશા પોતાની સફળતાનું શ્રેય કોચ તનવીર અહમદ અને પોતાના પરિવારને આપે છે. ૨૯ વર્ષીય તનવીર અહમદ પાછલાં સાત વર્ષથી ઇંશાનો કોચ છે. તે કહે છે, ”સાત વર્ષ પહેલાં મેં ઇંશાને રસ્તા પર દોડતી જોઈ હતી અને મને લાગ્યું કે આ છોકરી બહુ જ આગળ જઈ શકે તેમ છે. કાશ્મીરમાં ઇંશા જેવા ખેલાડી ઘણા આગળ આવી શકે તેમ છે, પરંતુ તેમના માટે સરકારે આગળ આવવાની જરૂર છે. મેં સરકારના ઉદાસીન વલણ વિરુદ્ધ બે વર્ષ પહેલાં શ્રીનગરથી જમ્મુ સુધીની દોડ લગાવી હતી, પરંતુ એવું લાગ્યું, જાણે સરકારે કંઈ જોઈ કે સાંભળ્યું જ નથી. આજ સુધી સરકાર તરફથી એક પૈસાની પણ મદદ મળી નથી.” કોચ તનવીર વધુમાં કહે છે, ”જે આંતરરાષ્ટ્રીય ખેલાડીઓ સાથે ઇંશાનો શ્રીનગરમાં મુકાબલો હતો, એ બધી છોકરીઓ પર તેની સરકાર કરોડોની રકમ ખર્ચ કરે છે અને ઇંશા જેવા ખેલાડીઓ પર અહીંની સરકાર એક પૈસો પણ ખર્ચતી નથી.”